Dagsrapport Kullstifter og papir

Newton Camp Harstad samarbeider med festspillene og vi har derfor hvert år en dag hvor vi viser hvordan kunst og realfag henger sammen. Siste dag startet derfor med at deltakerne fikk lage sine egne kullstifter av små greiner. De måtte ut på kvist-jakt, barke de og klippe de slik at de passet i en minimaisboks. Når de hadde fylt boksen tok de en annen boks over som lokk, satte på patentbånd og strammet til rundt boksen. Siden blikkboksene skulle ligge to timer i bålet måtte lokket være så tett at det ikke kom oksygen til. Trepinnene skulle forkulles ved en ufullstendig forbrenning. Læren om branntrekanten og hva som skal til for å få noe til å brenne ble et aktuelt tema, og det var spente deltakere som ventet og ventet på å få åpne boksene. Var det kommet oksygen til slik at greinen var brent opp eller hadde de klart å lage kull av de? Mens de lå i bålet koste vi oss med en nydelig pølsewok og litt fri lek rundt gapahukene.

Vi fikk også tid til å gå tilbake til Turlagshuset hvor vi gikk i gang med å lage vårt eget papir. Gammelt nytt fra mange utgaver av Harstad Tidende ble makulert på mandag og lagt i vann. To dager i vann hadde løst opp fibrene i papiret. Med litt hjelp av en industristavmikser ble papirmassen moset til en gråaktig grøt. Papirstøperammer ble brukt til å lage papir og deltakerne pyntet arkene med blader, blomster og gress. Når de var ferdige ble de hengt ut til tørk. Noen måtte tørkes med strykejern mens andre ble tørre av vinden. Papiret fikk deltakerne med hjem, sammen med kullstiftene. Alle hadde laget tett bokser slik at det var skikkelige kullstifter de fant da de åpnet boksene. Kullstiftene ble brukt til å lage tegninger og til å utveksle mobilnummer med nye bekjente.

Dagen ble avsluttet med utdeling av diplom, trekking av gave og fri lek rundt huset. Tekna lokalavdeling Harstad hadde også i år en gave de ville vi skulle trekke blant deltakerne, og i år var det Andrea som kunne dra hjem med en pakke med små eksperimenter. Gratulerer til henne og takk til Tekna for den flotte gaven!

Vi takker alle de flotte deltakerne for tre innholdsrike og fine dager i lag! Dere har vært interesserte, engasjerte og gjort en kjempeinnsats! Og tusen takk til kunstner, Vibeke Emilie Steinsholm, for flott opplegg og god veiledning!

Vi ønsker dere en riktig god sommer!